Ψήφισμα της Συμβουλευτικής Επιτροπής ΕΚΑΧ σχετικά με το μέλλον του διαρθρωμένου διαλόγου στις βιομηχανίες άνθρακα και χάλυβα

(εγκρίθηκε ομόφωνα κατά την 354η σύνοδο της 25ης Ιανουαρίου 2001)

(2001/C 87/12)

1. Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ,

1.1. υπενθυμίζοντας το υπόμνημά της σχετικά με τα ζητήματα που συνδέονται με τη λήξη της συνθήκης ΕΚΑΧ, που εγκρίθηκε κατά την 320ή σύνοδο της 28ης Ιουνίου 1995(1) και ιδίως το σημείο 2.10,

1.2. υπενθυμίζοντας τη δήλωσή της σχετικά με το μέλλον του διαρθρωμένου διαλόγου στις βιομηχανίες άνθρακα και χάλυβα, που εγκρίθηκε κατά την 350ή σύνοδο της 11ης Μαΐου 2000,

1.3. αναφερόμενη στην ανακοίνωση της Επιτροπής της 27ης Σεπτεμβρίου 2000 σχετικά με το μέλλον του διαρθρωμένου διαλόγου(2) μετά τη λήξη της συνθήκης ΕΚΑΧ,

1.4. αναφερόμενη στην επιστολή της 3ης Νοεμβρίου που απηύθυνε ο πρόεδρος της Συμβουλευτικής Επιτροπής ΕΚΑΧ στον πρόεδρο της Διακυβερνητικής Διάσκεψης,

2. ΕΠΙΘΥΜΕΙ ΝΑ ΣΥΝΟΨΙΣΕΙ ΩΣ ΕΞΗΣ ΤΗ ΓΝΩΜΗ ΤΗΣ ΟΣΟΝ ΑΦΟΡΑ ΤΗΝ ΑΝΩΤΕΡΩ ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ:

2.1. διαπιστώνει με ικανοποίηση ότι πραγματοποιήθηκε θετική αξιολόγηση όσον αφορά την ενεργό και συναινετική δράση της Συμβουλευτικής Επιτροπής,

2.2. σημείωσε επίσης με ικανοποίηση την επιθυμία της Επιτροπής να αξιοποιήσει τις πρακτικές της Συμβουλευτικής Επιτροπής τη στιγμή που θα επανακαθοριστούν οι μέθοδοι εργασίας της Οικονομικής και Κοινωνικής Επιτροπής,

2.3. συμμερίζεται την άποψη της Επιτροπής ότι τα θετικά αυτά στοιχεία θα πρέπει να διατηρηθούν και, εν προκειμένω, εκτιμά ότι η ένταξη των βιομηχανιών άνθρακα και χάλυβα στην Οικονομική και Κοινωνική Επιτροπή θα μπορούσε να αποτελέσει κατάλληλη ενέργεια,

2.4. σημείωσε την πρόταση, λόγω της επέκτασης του τομέα αρμοδιότητας της Οικονομικής και Κοινωνικής Επιτροπής στους τομείς άνθρακα και χάλυβα, να προσαρμοστεί ο αριθμός των μελών της εν λόγω Επιτροπής κατά τρόπο κατάλληλο ώστε να εκπροσωπούνται οι νέοι τομείς που καλύπτονται,

2.5. εκφράζει τη λύπη της για το γεγονός ότι το Ευρωπαϊκό Συμβούλιο της Νίκαιας δεν ενέκρινε την αρχική πρόταση που αποσκοπούσε στην αναγνώριση της πραγματικής ιδιότητας του αναπληρωτή για το δεύτερο πρόσωπο που ορίζεται για κάθε έδρα.

3. ΘΑ ΗΘΕΛΕ ΝΑ ΓΝΩΣΤΟΠΟΙΗΣΕΙ ΤΗΝ ΠΕΠΟΙΘΗΣΗ ΤΗΣ ΟΤΙ ΓΙΑ ΝΑ ΕΠΙΤΕΥΧΘΕΙ Η ΣΧΕΔΙΑΖΟΜΕΝΗ ΕΝΤΑΞΗ ΕΙΝΑΙ ΑΠΑΡΑΙΤΗΤΟ:

3.1. να οριστούν, όταν έλθει η κατάλληλη στιγμή, στους κόλπους της Οικονομικής και Κοινωνικής Επιτροπής για την εκπροσώπηση των βιομηχανιών άνθρακα και χάλυβα, μέλη υψηλού επιπέδου που θα διαθέτουν μεγάλη πείρα, επαρκή σε αριθμό, προκειμένου να καλυφθούν δεόντως τα συμφέροντα των κρατών μελών και των κατηγοριών,

3.2. τα μέλη της Οικονομικής και Κοινωνικής Επιτροπής που εκπροσωπούν τις βιομηχανίες άνθρακα και χάλυβα να μπορούν να ασκήσουν δικαίωμα πρωτοβουλίας όταν τίθενται σε ευρωπαϊκό επίπεδο ζητήματα ζωτικού συμφέροντος για τις βιομηχανίες τους,

3.3. να μπορούν τα σχετικά μέλη να διαθέτουν μια ορισμένη αυτονομία προκειμένου να οργανώσουν την εκπροσώπηση των βιομηχανιών τους στους κόλπους της Οικονομικής και Κοινωνικής Επιτροπής με τον καταλληλότερο τρόπο ώστε να καταστεί δυνατή η γνωστοποίηση των απόψεών τους και η δημιουργία και διατήρηση της ικανότητας λήψης αποφάσεων με ομοφωνία,

3.4. μια οργάνωση αυτού του τύπου απαιτεί την υποστήριξη μιας επαρκούς γραμμής του προϋπολογισμού και θα πρέπει να βασίζεται σε μια ανεξάρτητη γραμματεία ή μέρος μιας τέτοιας γραμματείας.

4. ΥΠΟΓΡΑΜΜΙΖΕΙ ΟΤΙ ΕΠΙΠΛΕΟΝ ΕΙΝΑΙ ΑΠΑΡΑΙΤΗΤΟ:

4.1. να οργανωθούν συναντήσεις μεταξύ των εκπροσώπων των δύο επιτροπών το συντομότερο δυνατόν προκειμένου να επιτραπεί ο καθορισμός νέων λεπτομερών όρων λειτουργίας των εργασιών της Οικονομικής και Κοινωνικής Επιτροπής που να διασφαλίζουν μια πιο τομεακή προσέγγιση των προβλημάτων. Αυτοί οι νέοι όροι λειτουργίας της ΟΚΕ θα πρέπει, αφενός, να εγγυώνται στους τομείς άνθρακα και χάλυβα καθώς και στους λοιπούς σημαντικούς τομείς της οικονομίας ότι τα συμφέροντά τους θα λαμβάνονται δεόντως υπόψη και, αφετέρου, να εξασφαλίζουν αντιστρόφως άμεση πληροφόρηση σχετικά με τις προθέσεις των υπεύθυνων χάραξης της ευρωπαϊκής πολιτικής προς τις επιχειρήσεις/οργανώσεις των εν λόγω τομέων και, μέσω αυτών, προς το σύνολο της οργανωμένης κοινωνίας των πολιτών,

4.2. στο πλαίσιο των διαδικασιών διαβουλεύσεων, η Επιτροπή να μεριμνήσει ώστε οι προαναφερθείσες διαδικασίες να πραγματοποιηθούν εγκαίρως και κατά τρόπον αποτελεσματικό πριν ληφθούν σημαντικές αποφάσεις όσον αφορά τις βιομηχανίες άνθρακα και χάλυβα και άλλους σημαντικούς τομείς σε ευρωπαϊκό επίπεδο,

4.3. κατά την προσεχή διαδικασία διορισμού των μελών της Οικονομικής και Κοινωνικής Επιτροπής που προβλέπεται για το καλοκαίρι του 2002, ημερομηνία που συμπίπτει με τη λήξη της συνθήκης ΕΚΑΧ, τα κράτη μέλη να κληθούν να λάβουν δεόντως υπόψη την ένταξη των δύο νέων βιομηχανικών τομέων, άνθρακα και χάλυβα, στον τομέα αρμοδιότητας της Οικονομικής και Κοινωνικής Επιτροπής,

4.4. το Συμβούλιο, που έχει το δικαίωμα αυτό, να ζητήσει επί τη ευκαιρία αυτής της διαδικασίας διορισμού τη γνώμη της Συμβουλευτικής Επιτροπής ΕΚΑΧ όσον αφορά τον κατάλογο των προτεινόμενων μελών για την εκπροσώπηση των τομέων άνθρακα και χάλυβα στην Οικονομική και Κοινωνική Επιτροπή.

(1) ΕΕ C 206 της 11.8.1995, σ. 7.

(2) COM(2000) 588 τελικό.